รัฐบาลไทย-ข่าวทำเนียบรัฐบาล-​เตือนคนไทยระวังสาย-นายหน้าเถื่อนหลอกทำงานเกษตรออสเตรเลีย
วันอังคารที่ 5 ตุลาคม 2564
​เตือนคนไทยระวังสาย-นายหน้าเถื่อนหลอกทํางานเกษตรออสเตรเลีย
กระทรวงแรงงาน เตือนคนไทยอย่าหลงเชื่อสาย-นายหน้าเถื่อนที่อ้างช่วยเหลือทํางานในโครงการวีซ่าเกษตรออสเตรเลีย ย้ําออสเตรเลียยังไม่ออกวีซ่าเพราะอยู่ในตอนเตรียมการ
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า จากสื่อโซเชียลมีเดียที่มีการรายงาน เรื่อง รัฐบาลออสเตรเลียอนุมัติวีซ่ารูปแบบใหม่ เรียกว่า "วีซ่าการเกษตร" สามารถทํางานเกษตรอยู่ในออสเตรเลียได้ 3 ปี เดินทางกลับบ้านได้ปีละ 3 เดือน และเมื่อทํางานครบ 3 ปี สามารถสมัครเป็นผู้อยู่อาศัยถาวร หรือ permanent residency ของออสเตรเลียได้ ทําให้คนไทยที่คิดเดินทางไปทํางานต่างประเทศจํานวนมากเกิดความสนใจ จนมีผู้แอบอ้างว่าสามารถช่วยเหลือในการจองวีซ่าดังกล่าวตลอดจนอํานวยความสะดวกในการเดินทางไปทํางานที่ประเทศออสเตรเลียได้ ล่าสุดสถานเอกอัครราชทูตออสเตรเลีย ประจําประเทศไทยได้ออกประกาศเตือนว่า การยื่นขอวีซ่าทางการเกษตรของออสเตรเลียที่กําลังมีแผนดําเนินการอยู่นั้น กําลังอยู่ในขั้นตอนการเตรียมการ และในขณะนี้ยังไม่มีการออกวีซ่าทางการเกษตรของออสเตรเลียให้แก่ผู้ใด รวมทั้งขอให้โปรดใช้ความระมัดระวัง อย่าหลงเชื่อการโฆษณาจากองค์กรหรือบุคคลใดที่อ้างว่าสามารถช่วยอํานวยความสะดวกในการออกวีซ่านี้ได้
“ขอให้คนหางานที่ต้องการเดินทางไปทํางานต่างประเทศตรวจสอบข้อมูลตําแหน่งงาน ลักษณะงาน และสมัครงานกับบริษัทจัดหางานที่ถูกต้องตามกฎหมาย โดยตรวจสอบรายชื่อบริษัทจัดหางานคนหางานเพื่อไปทํางานในต่างประเทศได้ที่เว็บไซต์ www.doe.go.th/ipd ซึ่งปัจจุบันมีบริษัทฯ ที่ได้รับอนุญาต จํานวน 125 บริษัท และขอให้คนหางานทุกคนเดินทางไปทํางานต่างประเทศอย่างถูกต้องตามกฎหมาย ซึ่งนอกจากจะทําให้ได้รับการคุ้มครองตามสิทธิที่พึงมีตามกฎหมาย และได้ค่าตอบแทนที่เหมาะสมแล้ว ยังสามารถทํางานอย่างมีเกียรติ มีศักดิ์ศรี ไม่ต้องหลบซ่อนรวมทั้งป้องกันปัญหาการค้ามนุษย์ ซึ่งเป็นเรื่องที่รัฐบาลภายใต้การนําของพลเอก ประยุทธ์ จันทร์โอชา นายกรัฐมนตรี และพลเอก ประวิตร วงษ์สุวรรณ รองนายกรัฐมนตรี ซึ่งกํากับดูแลกระทรวงแรงงาน ให้ความสําคัญและเน้นย้ํามาโดยตลอด” รัฐมนตรีว่าการกระทรวงแรงงานกล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า ขอให้แรงงานไทยระมัดระวังอย่าโอนเงินให้ผู้ใดโดยยังไม่ได้ตรวจสอบข้อมูล และหลีกเลี่ยงการจ่ายค่าบริการหรือค่าใช้จ่ายใดๆ เป็นเงินสด ควรชําระผ่านธนาคารหรือแอปพลิเคชันธนาคารเพื่อเข้าบัญชีผู้รับอนุญาตจัดหางานโดยตรง ที่สําคัญแรงงานไทยที่จะเดินทางไปทํางานต่างประเทศต้องแจ้งการเดินทาง กับกรมการจัดหางานก่อนเดินทางทุกครั้ง และต้องเดินทางออกไปทํางานโดยผ่านด่านตรวจคนหางานที่ประจําอยู่ ณ ท่าอากาศยาน หากสาย/นายหน้าคนใดบอกว่าไม่จําเป็นต้องผ่านด่านตรวจ ให้สันนิษฐานเลยว่าท่านกําลังถูกหลอกลวง โดยแรงงานไทยสามารถเดินทางไปทํางานต่างประเทศอย่างถูกกฎหมาย 5 วิธี ดังนี้ 1.กรมการจัดหางานเป็นผู้จัดส่ง 2.บริษัทจัดหางานจัดส่ง 3.นายจ้างในประเทศไทยพาลูกจ้างของตนไปทํางานต่างประเทศ 4.นายจ้างในประเทศไทยส่งลูกจ้างของตนไปฝึกงานในต่างประเทศ 5.คนหางานแจ้งการเดินทางไปทํางานต่างประเทศด้วยตัวเอง
“อย่างไรก็ดี กรมการจัดหางานมีเจ้าหน้าที่ติดตาม ตรวจสอบ และดําเนินคดีผู้มีพฤติการณ์หลอกลวงคนหางานไทยไปทํางานต่างประเทศอย่างใกล้ชิด โดยตั้งแต่ 1 ตุลาคม 2563 – 5 ตุลาคม 2564 มีการดําเนิน คดีสาย นายหน้าเถื่อนแล้ว 96 ราย หลอกลวงคนหางานทั้งสิ้น 205 คน คิดเป็นมูลค่าความเสียหาย จํานวน 17,879,617 บาท ซึ่งประเทศที่พบคนหางานถูกหลอกลวง ไปทํางานมากที่สุด ได้แก่ แคนาดา ญี่ปุ่น สาธารณรัฐเกาหลี (เกาหลีใต้) สวีเดน และออสเตรเลีย ตามลําดับ
สําหรับผู้ที่ต้องการเดินทางไปทํางานต่างประเทศสามารถขอรับคําปรึกษาจากเจ้าหน้าที่ได้ที่สํานักงานจัดหางานจังหวัดทุกจังหวัด สํานักงานจัดหางานกรุงเทพมหานครพื้นที่ 1-10 หรือศึกษาข้อมูลเพิ่มเติมได้ที่เว็บไซต์ www.doe.go.th/overseas หรือที่สายด่วนกระทรวงแรงงาน โทร.1506 กด 2 กรมการจัดหางาน และสายด่วนกรมการจัดหางาน โทร. 1694” อธิบดีกรมการจัดหางาน กล่าว